Diari Oficial de la Generalitat Valenciana


Sumari del DOGV 4118, del 31-10-2001 (2001/9991)

RESOLUCIÓ de 12 de juliol de 2001, de la Secretaria General de la Conselleria de Justícia i Administracions Públiques, per la qual es resol inscriure en la Secció Primera del Registre de Col·legis i Consells Valencians de Col·legis Professionals, el Col·legi Oficial de Decoradors de la Comunitat Valenciana, creat per segregació del Col·legi Nacional, i inscriure igualment els Estatuts, i la composició de la Junta de Govern que consta en l'antecedent de fet tercer.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4118

Data del DOGV
:   31-10-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/9991


Data del document
:   12-07-2001

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * professió artística
    * col·legi professional
    * legislació
    * reglament intern

RESOLUCIÓ de 12 de juliol de 2001, de la Secretaria General de la Conselleria de Justícia i Administracions Públiques, per la qual es resol inscriure en la Secció Primera del Registre de Col·legis i Consells Valencians de Col·legis Professionals, el Col·legi Oficial de Decoradors de la Comunitat Valenciana, creat per segregació del Col·legi Nacional, i inscriure igualment els Estatuts, i la composició de la Junta de Govern que consta en l'antecedent de fet tercer. [2001/9991]
  
Vist l'expedient d'inscripció registral instruït a instància del Sr. Ignacio Gascó Bayarri, en nom i representació i com a secretari del Col·legi Oficial de Decoradors de la Comunitat Valenciana, en què sol·licita la inscripció del mencionat Col·legi en el Registre de Col·legis Professionals i de Consells Valencians de Col·legis Professionals de la Comunitat Valenciana, així com la inscripció dels Estatuts i de la Junta de Govern, en base als següents:
  
Fets
  
Primer
  
Que la Llei 5/2000, de 19 de maig, de la Generalitat Valenciana, publicada en el DOGV de data 25 de maig, va crear, per segregació del Col·legi Nacional de Decoradors, el Col·legi Oficial de Decoradors i Dissenyadors d'Interior de la Comunitat Valenciana, la denominació del qual va ser modificada en virtut del que establix la disposició addicional quarta de la Llei 11/2000, de 28 de desembre, de la Generalitat Valenciana, publicada el 29 de desembre, i establix per al Col·legi Oficial de Decoradors de la Comunitat Valenciana, que és la denominació correcta d'aquest, l'obligació de remetre a l'òrgan competent de la Generalitat, l'Acta de l'Assemblea Constituent, els Estatuts del Col·legi, i la composició dels seus òrgans de govern, per a la inscripció registral.
  
Segon
  
Que el senyor Ignacio Gascó Bayarri va presentar el 30 de gener passat, l'Acta de l'Assemblea Constituent del Col·legi Oficial de Decoradors de la Comunitat Valenciana, celebrada el dia 21 de desembre de 2000, així com els Estatuts que s'hi aprovaren, per al control de legalitat, i posterior inscripció registral.
  
Tercer
  
Que en dita Acta consta la següent composició de la Junta de Govern elegida en la mencionada Assemblea Constituent: degà: Jorge Romany Pastor; vicedegà: Carmen Baselga Fuster; comptador censor: Manuel Pinazo Todo; tresorer: Salvador Villalba Vélez; delegat per Alacant: Vicente Escortell Catalá; delegat per Castelló: César Cano Beltrán; vocals: 1r: Camilo Subirá Bernabeu; 2n: Pedro Díaz-Cano Pallardó; 3r: Arturo Catalá Benet; 4t: Fernando Ferrán de Álzaga; 5é: Tomás Amorós Amorós; 6é: José Miguel Romany Bertomeu.
  
Quart
  
Que, advertides algunes deficiències en els Estatuts presentats, aquestes han sigut esmenades el passat dia 13 de juny.
  
Cinqué
  
El text annex dels Estatuts del Col·legi Oficial de Decoradors de la Comunitat Valenciana, objecte d'inscripció, queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals, i es va considerar per tant complit el control de legalitat per part de l'administració.
  
Segon
  
Que dits Estatuts han sigut aprovats amb els requisits i formalitats previstos en dit article, i s'ha aportat la documentació exigida per la Llei 5/2000, de 19 de maig, de la Generalitat Valenciana, de Creació del Col·legi Oficial de Decoradors de la Comunitat Valenciana, per a la seua inscripció registral.
  
Tercer
  
Que aquesta Secretaria General és competent per així disposar-ho l'article 6.1 de la Llei 6/1997, de 4 de desembre, i en virtut de les atribucions que té conferides pels decrets 13/1999, i 91 /1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; La Llei 2/2000, de 31 de març, de la Generalitat Valenciana, de Creació del Col·legi Oficial de Protèsics Dentals de la Comunitat Valenciana; la disposició addicional quarta de la Llei 11/2000, de 28 de desembre, de la Generalitat Valenciana, i la resta de disposicions complementàries, resolc:
  
Inscriure en la Secció Primera del Registre de Col·legis i Consells Valencians de Col·legis Professionals, el Col·legi Oficial de Decoradors de la Comunitat Valenciana, creat per segregació del Col·legi Nacional, i inscriure igualment els Estatuts, i la composició de la Junta de Govern que consta en l'antecedent de fet tercer.
  
Contra aquesta resolució, que posa fi a la via administrativa, es podrà interposar, potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà al de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà al de la seua notificació. Tot això, de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 12 de juliol de 2001.- La secretària general: Carmen Galipienso Calatayud
  
Estatuts del Col·legi Oficial
  
de Decoradors de la Comunitat Valenciana
  
Títol I
  
Del caràcter, organització i finalitats
  
Article 1
  
El Col·legi Oficial de Decoradors de la Comunitat Valenciana és una corporació de dret públic amb personalitat jurídica pròpia i amb capacitat plena per a complir les seues finalitats, la qual es regirà segons el que establixen els presents Estatuts.
  
Article 2
  
L'àmbit territorial del Col·legi Oficial de Decoradors de la Comunitat Valenciana és el territori de la Comunitat en tota l'extensió, que inclou les províncies d'Alacant, València i Castelló. En no haver-hi un altre col·legi de la mateixa professió a la Comunitat Valenciana, aquest assumirà les funcions atribuïdes al Consell Autonòmic, sense perjuí que en el futur es constituïsca.
  
Article 3
  
El domicili social del Col·legi radicarà a València, carrer de la Pau núm. 6-3a.
  
Article 4
  
Constituïxen les finalitats essencials del Col·legi Oficial de Decoradors de la Comunitat Valenciana l'ordenació de l'exercici d'aqueixa activitat professional, la seua representació exclusiva i la defensa dels interessos professionals dels col·legiats, tot això sense perjuí de la competència que poguera correspondre a l'administració Pública per raó de la relació funcionarial, així com específica que és atribuïda a les associacions o centrals sindicals en matèria estrictament de relacions laborals originades per un contracte de treball.
  
Article 5
  
El nombre de professionals decoradors i dissenyadors d'interior que es puguen incorporar serà il·limitat, i hauran de ser admesos tots aquells que ho sol·liciten sempre que reunisquen les condicions reglamentàries, el títol exigit, la titulació europea convalidable o noves titulacions que sorgisquen dels nous plans d'estudi i que formalitzen adequadament la sol·licitud d'inscripció satisfent les quotes establides.
  
La sol·licitud referida haurà de ser dirigida al Col·legi Oficial de Decoradors de la Comunitat Valenciana.
  
Article 6
  
Correspon al Col·legi Oficial de Decoradors de la Comunitat Valenciana, en l'àmbit territorial, les funcions següents:
  
a) Exercir totes les funcions que li siguen encomanades per l'administració, i col·laborar amb aquesta per mitjà de la realització d'estudis, emissió d'informes, elaboració d'estadístiques i altres activitats relacionades amb aquests fins, que poden ser-li sol·licitades o acorde formular per iniciativa pròpia.
  
b) Assessorar els particulars i les entitats de qualsevol ordre, en matèria de la seua competència i emetre els informes que li siguen sol·licitats per via de conciliació o arbitratges en aquelles qüestions que corresponguen al camp de la competència i de les facultats dels decoradors i dissenyadors d'interior.
  
c) Vetlar pels drets, deures i prestigi de la professió i, d'una manera rellevant, sobre aquelles qüestions que corresponguen al camp de la competència i de les facultats dels decoradors i dissenyadors d'interior.
  
d) Perseguir l'intrusisme professional en totes les seues formes, adoptar les mesures necessàries per a impedir-ho i exercitar les accions procedents.
  
e) Organitzar i efectuar actes de caràcter cultural, científic, tècnic o pràctic relacionats amb la professió, així com cursos per a la formació professional dels postgraduats.
  
f) Arreplegar les aspiracions de la professió i fer arribar als centres oficials aquells suggeriments que guarden relació amb el perfeccionament i amb les normes que regisquen els serveis que presten o puguen prestar els decoradors i dissenyadors d'interior tant a les corporacions oficials com a les entitats particulars, i concordar aquests suggeriments amb les exigències, necessitats i potencialitat de la indústria en cada moment.
  
g) Realitzar el reconeixement de firma o el visat de plans, informes, dictàmens, valoracions, peritatges i altres treballs que efectuen els decoradors i dissenyadors d'interior en l'exercici de la seua professió, quan s'exigisca qualsevol d'aquests requisits, sempre que corresponguen a la competència dels citats professionals.
  
h) Intervindre en favor de l'adequada ordenació i retribució dels decoradors i dissenyadors d'interior que exercisquen la professió per compte alié, i relacionar-se amb els òrgans laborals i sindicals d'àmbit del Col·legi, a fi d'encaminar les iniciatives i normes que puguen afectar els titulars i coadjuvar en la realització de les primeres i en la justa aplicació de les segones.
  
i) Informar els organismes consultius de l'administració sobre les matèries de competència de la professió, sempre que ho requerisquen.
  
j) Ostentar en el seu àmbit la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals i exercitar el dret de petició, conforme a la llei.
  
k) Facilitar la llista de col·legiats que puguen ser requerits per a intervindre com a perits en els assumptes judicials, o bé designar-los per si mateix.
  
l) Ordenar en l'àmbit de la seua competència l'activitat dels col·legiats, vetlar per l'ètica i la dignitat professional, així com pel respecte a causa dels drets dels particulars i exercir la facultat disciplinària en l'ordre col·legial i professional.
  
m) Intervindre, a efectes de conciliar o arbitrar, en les qüestions que, per motius professionals, se susciten entre els col·legiats, i impedir la competència deslleial i, en general, procurar l'harmonia i la col·laboració entre ells.
  
n) Complir i fer complir als col·legiats les lleis generals i especials, els Estatuts Professionals i els reglaments de Règim interior, així com les normes i decisions adoptades per l'òrgan col·legial en matèria de la seua competència.
  
O) Fixar les normes i les tarifes orientatives d'honoraris professionals, elevar-les a l'aprovació, quan procedisca, de les autoritats i òrgans competents.
  
p) Organitzar la previsió que es considere convenient per als col·legiats, així com els serveis que estime necessaris per al millor desenvolupament de la corporació i de la vida professional d'aquells.
  
q) Totes aquelles altres funcions que redunden en benefici dels interessos professionals dels col·legiats.
  
Títol II
  
Dels col·legiats
  
Article 7
  
Són facultats del decorador les que establix el Real Decret 902/1977, d'1 d'abril (1).
  
Article 8
  
Les persones que s'incorporen a aquest col·legi podran fer-ho en les categories de col·legiat en exercici, col·legiat en no exercici, associat i membre d'honor.
  
Article 9
  
Són col·legiats en exercici aquelles persones que, reunint les condicions exigides per a això, hagen obtingut la incorporació al col·legi i exercisquen activament la professió de decorador i dissenyador d'interiors.
  
Article 10
  
Són membres en no exercici les persones que, reunint les condicions necessàries per a la seua incorporació col·legial i havent-la obtingut, no exerciren activament la professió, o cessaren en aquesta.
  
Article 11
  
Són membres associats aquelles persones físiques o jurídiques, que pel seu interés o coneixement de la nostra professió pretenguen servir els fins del col·lectiu. Aquestes hauran de presentar una sol·licitud per escrit a la Junta Directiva, i aquesta resoldrà en la primera reunió que celebre; si el sol·licitant s'ajusta a les condicions exigides en els Estatuts, la Junta Directiva podrà acceptar l'admissió. Els membres associats, podran participar en totes les activitats del Col·legi i en les assemblees i fer tot tipus de propostes i observacions, però sense dret a vot en cap matèria ni a ser elegits com a membres de la Junta.
  
Article 12
  
Són membres d'honor les persones que segons el parer de la Junta de Govern meresquen tal designació pels seus destacats serveis a dit Col·legi o a la professió.
  
Article 13
  
Els Col·legiats tindran dret a usar tots els serveis, facultats i prerrogatives que resulten dels presents Estatuts i a més:
  
1. Elegir i ser elegits per a llocs de representació i tindre càrrecs directius.
  
2. Informar i ser informats oportunament de les actuacions i la vida de l'entitat i de les qüestions que els afecten pel que es referix a l'exercici de la professió.
  
3. Exercir la representació que en cada cas se li atorgue.
  
4. Intervindre conforme a les normes legals o estatutàries, en la gestió econòmica i administrativa del Col·legi i expressar lliurement les seues opinions en matèria i assumptes d'interés professional.
  
5. Exercir les accions i recursos que corresponguen en defensa dels seus drets com a col·legiats.
  
6. Ser emparats pel Col·legi en l'exercici professional o per motius d'aquest, en defensa dels legítims interessos i dels honoraris.
  
7. Assistir amb veu i vot a les assemblees Generals del Col·legi, ordinàries i extraordinàries.
  
8. Presentar lliurement les seues candidatures als llocs de Govern del Col·legi, i exercir els càrrecs per als quals hagueren sigut elegits.
  
9. Formular queixes davant de la Junta de Govern del Col·legi contra l'actuació professional o col·legial de qualsevol dels membres que la integren.
  
Article 14
  
Són deures dels decoradors i dissenyadors d'interior, com a requisit indispensable per a exercir legalment la seua activitat:
  
a) Estar col·legiat en el Col·legi Oficial de Decoradors de la Comunitat Valenciana.
  
b) Complir les prescripcions contingudes en els presents Estatuts, en els reglaments que el desenvolupen i en els acords que el Col·legi puga adoptar.
  
c) Assistir als actes corporatius.
  
d) Acceptar el compliment de les comeses que els encarreguen els òrgans de gestió del Col·legi.
  
e) Pagar en els termes establits les quotes i drets tant ordinaris com extraordinaris, que hagen sigut aprovats pel Col·legi per al seu sosteniment i per a les finalitats de previsió i auxili mutu.
  
f) Sotmetre, obligatòriament, al visat del Col·legi o bé de la corresponent delegació i sense excepció, tots els treballs professionals, qualssevol que aquests siguen, d'acord amb les normes establides.
  
g) Observar amb el Col·legi, respecte als seus òrgans de gestió, la disciplina adequada, i entre els col·legiats els deures d'harmonia professional.
  
h) Donar a conéixer al Col·legi tots els fets que puguen afectar la professió, tant particularment com col·lectivament, la importància dels quals puga determinar la intervenció corporativa amb caràcter oficial.
  
Títol III
  
Dels òrgans de Govern del Col·legi
  
Article 15
  
El govern del Col·legi de Decoradors de la Comunitat Valenciana estarà a càrrec de l'Assemblea General i de la seua Junta de Govern. L'Assemblea General estarà constituïda per tots els col·legiats que hagen satisfet les quotes establides reglamentàriament.
  
Article 16
  
El Col·legi de Decoradors de la Comunitat Valenciana serà regit i representat per la seua Junta de Govern, integrada per un degà, un vicedegà, un tresorer, un comptador-censor i set vocals, dels quals dos seran representants del Col·legi a les províncies de la Comunitat Valenciana on no estiga ubicada la seu oficial del Col·legi de Decoradors. Les funcions de secretari les assumirà un membre de la Junta o un tercer contractat per aquesta.
  
Article 17
  
L'Assemblea General, vàlidament constituïda, serà l'òrgan sobirà del Col·legi, i les seues resolucions adoptades d'acord amb els Estatuts són obligatòries per a tots els col·legiats.
  
Article 18
  
Les assemblees generals podran ser ordinàries i extraordinàries, a les que hauran d'assistir els col·legiats amb veu i vot, en la forma establida estatutàriament.
  
El vot és personal, però es pot admetre en els casos que així s'acorde, el vot per delegació.
  
Article 19
  
En el mes de desembre de cada any se celebrarà Junta General Ordinària, d'acord amb el següent ordre del dia:
  
1. Lectura i aprovació, si és procedent, del pressupost format per la Junta de Govern per a l'any següent.
  
2. Lectura, discussió i votació dels assumptes i dictàmens que figuren en la convocatòria.
  
3. Precs i preguntes.
  
D'altra banda, en el mes de març de cada any se celebrarà Junta General Ordinària, d'acord amb el següent ordre del dia:
  
1. Lectura de la memòria d'actuació de la Junta de Govern i dels altres organismes del Col·legi durant l'any anterior.
  
2. Lectura i aprovació, si és procedent, del compte general d'ingressos i despeses de l'any econòmic anterior.
  
3. Lectura, discussió i votació dels assumptes i dictàmens que figuren en l'ordre del dia.
  
4. Precs i preguntes.
  
Article 20
  
L'Assemblea General es reunirà amb caràcter extraordinari, prèvia convocatòria del degà, per iniciativa pròpia, segons acord de la Junta de Govern, o a petició d'un terç del cens de col·legiats.
  
Article 21
  
Les assemblees generals ordinàries i extraordinàries es convocaran a través d'un comunicat del degà del Col·legi, per mitjà de carta a tots els col·legiats, almenys amb deu dies naturals d'antelació a la data fixada per a la reunió.
  
Article 22
  
L'Assemblea General quedarà vàlidament constituïda en primera convocatòria, quan es troben, presents o representats, la meitat més un dels seus membres, i, en segona, qualsevol que siga el nombre dels assistents.
  
Article 23
  
La Presidència de les assemblees generals correspondrà al degà del Col·legi, i, en cas d'absència, al vicedegà.
  
La mesa de l'Assemblea quedarà integrada per la Junta de Govern i actuarà com a secretari el de la mateixa Junta.
  
Els acords que adopte l'Assemblea General ho seran pel vot de la majoria simple.
  
Article 24
  
Són funcions i competències de l'Assemblea General:
  
a) Adoptar els acords relatius a la representació, gestió i defensa dels interessos del Col·legi i dels seus afiliats.
  
b) Aprovar els programes, plans d'actuació, comptes i pressupostos.
  
c) Elegir i revocar el mandat als membres de la Junta de Govern.
  
d) Conéixer la gestió de la Junta de Govern.
  
e) Fixar les quotes que hauran de satisfer els afiliats, segons les propostes que realitze la Junta de Govern.
  
f) Aprovar els reglaments de règim interior.
  
g) Proposar la dissolució del Col·legi.
  
h) Conéixer i resoldre les reclamacions i recursos formulats pels col·legiats.
  
Article 25
  
De les reunions de l'Assemblea General s'estendrà un acta, que quedarà registrada en el llibre a aquest efecte, firmada pel degà i pel secretari. L'acta serà aprovada per l'Assemblea i tindrà força executiva.
  
Article 26
  
Correspon a la Junta de Govern la direcció i administració del Col·legi per al compliment dels seus fins, en tot allò que explícitament no corresponga a l'Assemblea General.
  
D'una manera especial correspon a la Junta de Govern:
  
a) La direcció i vigilància del compliment de les comeses corporatives.
  
b) La designació de les seccions encarregades de preparar informes i estudis o de dictar laudes o arbitratges.
  
c) La formació del pressupost i els comptes, i tot el que faça referència a la qüestió econòmica.
  
d) La preparació de les reunions i l'execució del que s'haja acordat.
  
e) La solució dels problemes que puguen sorgir entre els membres del Col·legi.
  
f) L'exercici de la jurisdicció disciplinària.
  
g) La resta d'atribucions que s'establisquen en altres articles d'aquests Estatuts i en el Reglament de Règim Interior del Col·legi.
  
h) En general, l'exercici de totes aquelles funcions del Col·legi que no s'atribuïsquen expressament a altres òrgans col·legials.
  
Article 27
  
Correspon al degà:
  
a) Ostentar la representació judicial i extrajudicial del Col·legi amb la facultat de delegar-la i d'acordar l'exercici de tota classe d'accions, recursos i reclamacions, inclòs el recurs de cassació, davant de qualsevol autoritat, òrgan, Jutjat i Tribunal; podrà atorgar poders a lletrats, procuradors i graduats socials.
  
b) Convocar les reunions de les assemblees generals i juntes de Govern.
  
c) Fixar l'ordre del dia de les reunions, d'acord amb la Junta de Govern.
  
d) Presidir les reunions de l'Assemblea General i de la Junta de Govern.
  
e) Dirigir les deliberacions.
  
f) Autoritzar amb la seua firma les actes de les reunions dels òrgans col·legials. Les actes es consideraran aprovades si els assistents a les reunions no manifesten objecció explícita per escrit en un termini de deu dies des que les citades actes s'exposen en el tauler d'anuncis.
  
g) Autoritzar la incorporació al Col·legi.
  
h) Visar tots els certificats que el secretari expedisca.
  
i) Autoritzar els lliuraments o ordres de pagament.
  
j) Legitimar amb la seua firma els llibres de comptabilitat i qualsevol altre oficial.
  
k) Autoritzar els informes i les comunicacions que el Col·legi dirigisca a les autoritats, corporacions o particulars.
  
l) Firmar els documents necessaris per a l'obertura de comptes corrents bancaris i els talons o xecs expedits per la Tresoreria, a fi de retirar les quantitats que es necessiten.
  
m) Donar possessió dels càrrecs als membres de la Junta de Govern.
  
Article 28
  
El vicedegà exercirà totes aquelles funcions que el degà li encomane i assumirà les d'aquest en cas d'absència, malaltia o vacant.
  
Article 29
  
Amb independència dels drets i obligacions especials que li atorguen els reglaments particulars i els acords de les juntes de Govern respectives, correspondrà al secretari:
  
a) Estendre acta de les reunions.
  
b) Donar fe de la possessió del càrrec de tots els membres de la Junta de Govern.
  
c) Expedir certificats.
  
d) Donar compte a la Junta de Govern de tots els assumptes del Col·legi i de les comunicacions dels col·legiats.
  
e) Redactar la memòria anual.
  
f) Firmar ell mateix, o amb el degà-president si cal, les ordres, correspondència ordinària de simple tràmit, i d'altres documents administratius.
  
g) Tindre al seu càrrec l'arxiu dels documents que pertanguen al Col·legi, de la custòdia dels quals serà responsable.
  
h) Portar per si mateix, o ajudat per personal d'oficina, el registre de col·legiats, en què es farà constar el nom i cognoms, les escoles de què procedixen, especialitats que hagen cursat, data d'expedició del títol, dates de la sol·licitud d'ingrés i de la incorporació, domicili, empresa on presta els seus serveis o bé si exercix la professió lliurement.
  
i) Exercir l'autoritat directa sobre el personal administratiu i subaltern, a qui farà complir les seues obligacions específiques, segons els acords de la Junta de Govern.
  
Article 30. Del tresorer i comptador-censor:
  
Serà missió del tresorer:
  
a) Recaptar i custodiar els fons que pertanguen al Col·legi, i se'n farà responsable.
  
b) Firmar rebuts, rebre cobraments i realitzar pagaments, amb les firmes conjuntes del degà, vicedegà, comptador-censor i tresorer
  
c) Tindre en el seu poder el fons indispensable per a les atencions ordinàries del Col·legi, i ingressar el que excedisca aquest límit en el banc o bancs que indique la Junta de Govern.
  
Les quantitats a què fan referència els apartats b i c només podran ser retirades per mitjà de la firma de dos qualssevol dels següents càrrecs: degà (i en absència, el vicedegà), el tresorer i el comptador-censor.
  
d) Donar compte a la Junta de Govern de la falta de pagament dels col·legiats, a fi que es prenguen les mesures oportunes.
  
El comptador-censor prendrà coneixement i portarà compte dels cobraments i pagaments, intervindrà en les altres operacions d'ordre econòmic; confeccionarà conjuntament amb el tresorer els comptes, balanços i pressupostos que hagen de sotmetre's a la Junta de Govern o a l'Assemblea General, portarà l'inventari detallat dels béns propietat del Col·legi, i informarà en tot moment a la Junta de Govern sobre el seu estat econòmic i financer.
  
Article 31
  
Seran atribucions dels vocals de la Junta de Govern:
  
a) Auxiliar els titulars d'altres càrrecs i substituir-los en les absències, malalties o qualsevol altra circumstància que cause una vacant temporal.
  
b) Assistir al domicili social del col·legi per a atendre els assumptes del despatx que ho requerisquen.
  
c) Executar totes les comeses que el degà o la Junta de Govern els confie, així com les comissions per a les quals hagen sigut designats.
  
Títol IV
  
Del règim electoral
  
Article 32
  
La Junta de Govern serà elegida per votació dels col·legiats, i es renovaran a parts iguals cada tres anys; la duració del mandat serà de sis anys i els seus membres podran ser reelegits.
  
En finalitzar el tercer any, seran renovats els càrrecs de vicedegà, vocals 2n, 4t i 6é i comptador censor. En finalitzar el sisé any, seran renovats els càrrecs de degà, vocals 1r, 3r, 5é i 7é i tresorer
  
Els càrrecs es proveiran per mitjà de sufragi lliure i secret, i hauran de recaure sobre col·legiats. Podran ser candidats tots els col·legiats pertanyents a l'àmbit territorial del Col·legi que exercisquen la professió, tinguen la condició d'electors i no incórreguen en cap prohibició o incapacitat legal o estatutària.
  
Els col·legiats podran emetre el vot per escrit de forma secreta, personalment o per correu.
  
El vot podrà exercir-se també per correu des de la convocatòria de l'Assemblea General per mitjà de carta dirigida al president de la mesa electoral, a què s'adjuntarà el document d'acreditació personal i un sobre normalitzat blanc i tancat amb la papereta de votació a l'interior.
  
Article 33
  
Les eleccions se celebraran en la tercera desena de novembre de l'any en què corresponga celebrar-les, i es verificarà la votació des de les deu del matí fins a les sis de la vesprada. Seran presidides per la Junta de Govern, i actuaran com a escrutadors l'elector mes modern i el més antic que es trobe present en començar l'elecció.
  
Article 34
  
Les candidatures que es presenten a elecció hauran de ser proposades a la seu del Col·legi amb almenys vint dies d'antelació a la data de la votació. Deu dies després, el Col·legi de Decoradors farà publica la llista dels col·legiats electors i els candidats.
  
Podran fer-se reclamacions fundades i demanar-se inclusions i exclusions en les citades llistes en el termini de tres dies des de la publicació d'aquestes. Sobre dites reclamacions la Junta de Govern resoldrà en el termini de tres dies i publicarà les llistes oficials definitives. Aquestes llistes quedaran a disposició dels col·legiats fins que haja acabat l'elecció.
  
Article 35
  
Als efectes d'elegir càrrecs en la Junta Rectora tindran dret de sufragi actiu tots els col·legiats en exercici a partir dels tres mesos següents a la seua incorporació, i els no en exercici sempre que porten almenys sis mesos inscrits en el Col·legi.
  
Tots els col·legiats amb dret a vot podran votar candidats per a la totalitat dels càrrecs que isquen a elecció, i es computaran els vots dels col·legiats que exercisquen la professió amb doble valor que el dels emesos pels que no l'exercisquen.
  
Article 36
  
La votació es verificarà entregant cada votant al president de la mesa electoral una papereta impresa que serà immediatament depositada en l'urna.
  
Dos secretaris escrutadors assenyalaran en la llista alfabètica de col·legiats els noms dels votants, i els altres dos els inscriuran en la llista numerada que portaran a l'efecte.
  
Hi haurà urnes separades per als vots d'aquells en exercici i d'aquells en no en exercici.
  
Article 37
  
L'escrutini serà públic i serà verificat per la mesa en acabar la votació, i publicat el seu resultat, es proclamaran els elegits, s'estendrà acta de la sessió i quedaran exposades a la Secretaria a disposició dels col·legiats que desitgen examinar-les.
  
En els casos d'empat decidirà, per aquest ordre, la major antiguitat professional, el major temps de col·legiació i l'edat.
  
Els electors podran, en acabar l'escrutini, examinar les paperetes que els oferisquen algun dubte.
  
Article 38
  
Els elegits prendran possessió dels seus càrrecs en la següent junta general ordinària que se celebre, i deixaran en aqueix moments d'actuar aquells als quals correspon cessar en els seus càrrecs.
  
Article 39
  
Si per qualsevol causa queda vacant abans de finalitzar l'acabament del mandat algun lloc de la Junta Rectora, es procedirà, si aquesta estima la necessitat de cobrir-lo transitòriament, a designar-lo per votació en la primera Junta General que se celebre. L'així elegit romandrà en l'exercici del càrrec durant tot el temps que falte per a la renovació d'aquest per mitjà del procediment electoral previst.
  
Mentre no s'arribe a aqueixa designació transitòria, la Junta Rectora adoptarà les mesures necessàries per a l'acompliment del treball que tinguera al seu càrrec el lloc vacant.
  
Article 40
  
1. El president i la Junta de Govern estan subjectes al control de l'Assemblea General, que podrà exigir responsabilitat sobre la seua gestió per mitjà del vot de censura en reunió extraordinària convocada a l'efecte, formulat contra la Junta de Govern com a òrgan col·legiat o contra el president del col·legi.
  
2. El vot de censura haurà de ser proposat almenys pel 10% dels col·legiats, en la proposta del qual haurà de fer-se constar la composició d'una Junta de Govern alternativa.
  
3. L'Assemblea General aprovarà el vot de censura per majoria de dos terços dels col·legiats assistents.
  
4. Si el vot de censura no resulta aprovat per l'Assemblea General, els col·legiats que el van proposar no podran presentar un altre durant el mandat de la mateixa Junta de Govern objecte de la censura.
  
5. Si el vot de censura és aprovat per l'Assemblea General, la Junta de Govern censurada presentarà la dimissió i en el mateix acte prendrà possessió la Junta de Govern alternativa fins al següent procés electoral. Si la censura proposada contra el president és aprovada, aquest presentarà la dimissió en l'acte i assumirà les seues funcions el vicepresident fins al següent procés electoral.
  
Article 41
  
Els membres de la Junta de Govern cessaran per les causes següents:
  
1) Falta de concurrència dels requisits estatutaris per a exercir el càrrec, o que hagen sobrevingut durant el seu exercici.
  
2) Expiració del termini per al qual van ser elegits i designats
  
3) Renúncia de l'interessat.
  
4) Falta d'assistència injustificada a tres sessions consecutives o sis alternes en un any
  
5) Aprovació de la moció de censura.
  
6) Defunció.
  
Títol V
  
Del règim econòmic del Col·legi
  
Article 42
  
Els recursos econòmics del Col·legi seran ordinaris i extraordinaris.
  
Seran recursos ordinaris:
  
1) Les quotes generals d'ingressos que s'establisquen.
  
2) Les quotes periòdiques que s'establisquen, primordialment per a atendre el pressupost general de despeses.
  
3) Les rendes, fruits, interessos i drets que s'obtinguen dels béns que el Col·legi posseïsca.
  
4) Els ingressos que procedisquen de publicacions, impresos, subscripcions, serveis, certificats, dictàmens, assessoraments i qualssevol altres quantitats acreditades per altres serveis.
  
5) Les multes per sancions que s'imposen reglamentàriament.
  
6) Els ingressos procedents del registre i visat de projectes dels col·legiats.
  
Seran recursos extraordinaris:
  
1) Les quotes extraordinàries que s'aproven.
  
2) Les quotes especials per a l'alçament de càrregues corporatives.
  
3) Les subvencions o donatius oficials de qualsevol tipus o procedència.
  
4) Els béns mobles o immobles o quantitats en efectiu, o donació o qualsevol altre títol lucratiu que entre a formar part del capital del Col·legi.
  
5) Les quantitats o béns que per qualsevol altre concepte no especificat pot rebre.
  
Article 43
  
Els recursos extraordinaris, per a ser rebuts, necessitaran l'aprovació de la Junta de Govern del Col·legi.
  
Títol VI
  
Règim disciplinari
  
Article 44
  
Les faltes comeses pels col·legiats es classifiquen en lleus, greus i molt greus i se sancionaran d'acord amb el que establixen els presents Estatuts:
  
1. Seran considerades faltes lleus les següents:
  
1.1. La falta d'assistència injustificada davant de l'òrgan corresponent dels òrgans de govern i comissions.
  
1.2. La falta de respecte als membres dels òrgans de govern en l'exercici de les seues funcions.
  
1.3. Els actes lleus d'indisciplina col·legial o que danyen el prestigi de la professió i els casos d'incompliment dels deures col·legials i professionals.
  
2. Seran considerades faltes greus les següents:
  
2.1. La reincidència per tres vegades en la mateixa falta lleu.
  
2.2. L'incompliment greu de les normes estatutàries o dels acords adoptats pels òrgans de govern, llevat que constituïsca falta de superior entitat.
  
2.3. Els actes de desconsideració manifesta cap als col·legiats o els clients en l'exercici de l'activitat professional.
  
3. Seran considerades faltes molt greus les següents:
  
3.1. La reiteració en falta greu sense que haguera sigut cancel·lada l'anotació corresponent.
  
3.2. L'embriaguesa o toxicomania que afecten greument l'exercici de la professió.
  
3.3. La condemna en sentència ferma per la comesa de delicte dolós, en qualsevol grau de participació, com a conseqüència de l'exercici de la professió, llevat que haguera hagut indult o rehabilitació.
  
3.4. L'encobriment o protecció de l'intrusisme.
  
Article 45. Sancions
  
Les sancions disciplinàries a imposar per la comesa d'actes tipificats en l'article anterior, són les següents:
  
1. Per faltes lleus:
  
1.1. Amonestació privada.
  
1.2. Advertència per escrit, amb anotació en l'expedient personal.
  
2. Per faltes greus:
  
2.1. Advertència.
  
2.2. Inhabilitació per a l'exercici de càrrecs directius per un temps no inferior a un any i no superior a tres anys.
  
2.3. Suspensió en l'exercici professional per un període de temps que no excedisca a tres mesos.
  
2.4. Separació temporal del Col·legi per un termini superior a tres mesos i inferior a sis mesos.
  
3. Per faltes molt greus:
  
3.1. Suspensió en l'exercici professional per un termini superior a tres mesos i inferior a sis mesos.
  
3.2. Separació temporal del Col·legi per un termini superior a sis mesos i inferior a un any.
  
3.3. Expulsió del Col·legi.
  
Article 46. Procediment sancionador
  
1. Les faltes lleus seran sancionades per la Junta de Govern, sense necessitat d'expedient previ i després de l'audiència o descàrrec de l'inculpat.
  
2. Les faltes greus i molt greus seran sancionades per la Comissió Executiva Permanent del Consell General de Col·legis, després de l'obertura d'expedient disciplinari, acordat per aquesta per si o en virtut de denúncia i tramitat conforme a aquests Estatuts, si és procedent, o pel Reglament de Règim Interior.
  
En defecte de dites normes s'estarà al que disposa el títol IX, capítol II, de la Llei 30/1992, de 26 de novembre, que regula els principis del procediment sancionador.
  
3. Les faltes lleus prescriuran als tres mesos; les greus, als sis mesos, i les molt greus, a l'any dels fets que la van motivar.
  
Article 47. Règim de responsabilitat
  
1. La responsabilitat disciplinària dels sancionats serà extingida:
  
1.1. Per mort del sancionat.
  
1.2. Per compliment de la sanció.
  
1.3. Per prescripció de la falta.
  
1.4. Per prescripció de la sanció.
  
2. Les faltes determinants de sanció disciplinària prescriuran:
  
2.1. Si són lleus, als sis mesos.
  
2.2. Si són greus, als dos anys.
  
2.3. Si són molt greus, als tres anys.
  
El termini començarà a comptar-se a partir del dia en què es van cometre els fets que la van motivar, i s'interromprà per qualsevol actuació o diligència relacionada amb l'esclariment de la responsabilitat.
  
3. Les sancions imposades per faltes lleus prescriuran a l'any; per faltes greus, als dos anys, i per faltes molt greus, als tres anys.
  
El termini de prescripció de la sanció per falta d'execució d'aquesta començarà a comptar des de l'endemà a aquell en què haja quedat ferma la resolució sancionadora.
  
4. Els sancionats podran demanar la seua rehabilitació a la Junta de Govern o a l'òrgan de direcció que l'haguera adoptat, amb la consegüent cancel·lació de la nota en l'expedient personal, en els següents terminis comptats des del compliment de la sanció:
  
4.1. Si és per falta lleu, als sis mesos.
  
4.2. Si és per falta greu, als dos anys.
  
4.3. Si és per falta molt greu, als tres anys.
  
4.4. Si haguera consistit en expulsió, el termini serà de cinc anys.
  
La Comissió Executiva Permanent comunicarà al Col·legi Oficial de Decoradors de la Comunitat Valenciana l'acord disciplinari que afectarà els seus col·legiats, perquè tinga efectivitat.
  
Article 48. Nul·litat dels actes col·legials
  
De conformitat amb el que disposa la Llei 30/1992, de 26 de novembre, són nuls de ple dret els actes dels òrgans col·legials en què es done algun dels següents supòsits:
  
1. Els que lesionen el contingut essencial dels drets i llibertats susceptibles d'empara constitucional.
  
2. Els dictats per òrgan manifestament incompetent per raó de la matèria o territori.
  
3. Els que tinguen un contingut impossible.
  
4. Els constitutius d'infracció penal o dictats com a conseqüència d'aquesta.
  
5. Els dictats prescindint totalment i absolutament del procediment legalment establit per a això o de les normes que contenen les regles essencials per a la seua adquisició.
  
Són anul·lables els actes que incórreguen en qualsevol infracció de l'ordenament jurídic fins i tot la desviació de poder.
  
Article 49. Actes impugnables
  
Tots els acords emanats de l'Assemblea General i de la Junta de Govern podran ser objecte de recurs d'alçada i potestatiu de reposició, en els termes previstos en l'article següent i en tot cas, conforme al que preveu la Llei 30/1992, de 26 de novembre, modificada per la Llei 4/1999, de 13 de gener.
  
Article 50. Règim de recursos
  
1. El recurs d'alçada podrà interposar-se contra les resolucions i actes que no posen fi a la via administrativa.
  
El recurs s'interposarà davant de l'òrgan competent per a resoldre'l o davant de l'òrgan que va dictar l'acte impugnat, en aquest cas aquest haurà de remetre'l al component en el termini de 10 dies amb el seu conforme i amb una còpia completa i ordenada de l'expedient; serà responsable directe del compliment de la tramesa en la firma ordenada el titular de l'òrgan que va dictar l'acte recorregut.
  
El termini d'interposició serà d'un mes des de la data de notificació si l'acte és exprés, o en el termini de tres mesos, en cas contrari, des de l'endemà a aquell en què es produïsquen els efectes del silenci administratiu.
  
El termini per a resoldre i notificar el recurs serà de tres mesos, transcorregut el qual es podrà entendre desestimat el recurs excepte el que disposa l'article 43.2 de la Llei 4/1999.
  
Contra la resolució del recurs d'alçada no cabrà cap altre recurs administratiu.
  
2. El recurs de reposició podrà ser interposat, amb caràcter potestatiu, contra aquells actes administratius que posen fi a la via administrativa, davant del mateix òrgan que el va dictar, en el termini d'un mes des de la data de notificació, si l'acte és exprés o en el termini de tres mesos si l'acte és presumpte.
  
El termini per a resoldre i notificar el recurs de reposició serà d'un mes, sense que contra la seua resolució càpiga nou recurs de reposició.
  
La resolució del recurs de reposició posarà fi a la via administrativa i contra aquesta podrà interposar-se recurs contenciós administratiu en la forma i els termes previstos en la llei reguladora de dita jurisdicció.
  
3. La Junta de Govern està legitimada per a interposar els recursos d'alçada i potestatiu de reposició contra els acords adoptats per l'Assemblea General i acordar la suspensió de la seua execució per resolució motivada, quan l'acord impugnat siga greument perjudicial per als interessos del col·legi o contrari a l'ordenament jurídic.
  
4. El recurrent podrà sol·licitar la suspensió cautelar de l'acte impugnat que podrà ser acordada per la mateixa Junta de Govern.
  
Títol VII
  
Funció cultural, formativa i assistencial del col·legi
  
Article 51
  
Per a la contribució a la formació professional, creació de beques i borses d'estudi, actes culturals i d'informació, publicacions i qualssevol altres mitjans idonis per a tals fins, la Junta de Govern constituirà amb els vocals de la mateixa que designe, les comissions que crea convenient perquè, per si mateixes o d'acord amb altres institucions o organismes, tinguen cura en especial del compliment de dits fins.
  
Així mateix, i per tal de servir com a òrgan consultiu, la Junta de Govern podrà designar d'entre els membres mes representatius de la professió, un Consell Assessor que es reunirà amb la periodicitat que determine la Junta. El citat Consell informarà sobre les qüestions que li plantege la Junta, i el seu informe serà orientatiu i no vinculant
  
Article 52
  
Correspondrà a dites comissions:
  
a) Organitzar conferències i col·loquis sobre temes de la professió, i procuraran obtindre a aquests efectes la col·laboració de destacats professionals nacionals i estrangers.
  
b) Facilitar la pràctica als alumnes de disseny d'interior/decoració en els estudis dels col·legiats.
  
c) Organitzar cursets i conferències que ajuden a la formació dels col·legiats en el desenvolupament del seu exercici professional.
  
d) Convocar concursos i certàmens d'índole professional entre els col·legiats.
  
e) Assistir a fires i exposicions.
  
f) Editar publicacions professionals.
  
g) Qualssevol altres de naturalesa anàloga.
  
Article 53
  
El Col·legi podrà desenvolupar la més àmplia labor assistencial que les seues possibilitats econòmiques li permeten, per mitjà de la Junta de Govern o per les comissions que a tal fi es constituïsquen, dirigida preferentment a:
  
1. Regular la contractació entre col·legiat i client, i elaborar impresos model per a aquesta.
  
2. Establir barems d'honoraris amb caràcter merament orientatiu i no vinculant.
  
3. Encarregar-se del cobrament de les percepcions, remuneracions o honoraris professionals, quan el col·legiat ho sol·licite lliurement i expressament.
  
4. Visar els treballs professionals, per a això serà obligatori per part dels decoradors la presentació d'aquests a la Comissió que a l'efecte siga creada per la Junta de Govern.
  
5. Prestar assessorament jurídic als col·legiats en les incidències que sorgisquen amb motiu de l'exercici de la professió.
  
6. Organitzar un sistema d'assegurament de les responsabilitats civils professionals, i d'auxili i previsió, assistència, etc., a través del qual puguen dur-se a efecte i desenvolupar-se amb la màxima amplitud i eficàcia els principis de cooperació, auxili i assistència socials.
  
Títol VIII
  
Modificació dels Estatuts
  
Article 54
  
Per a la modificació d'aquests Estatuts s'exigirà un acord d'Assemblea General extraordinària a instància de la Junta de Govern o d'un quòrum mínim del 25% del total de col·legiats, i en el cas que l'Assemblea que ho acorde no reunisca un quòrum d'assistència mínim del 50% de col·legiats, el tema haurà de ser tractat en una altra Assemblea, també de caràcter extraordinari, que podrà adoptar l'acord per majoria simple i sense exigència de quòrum especial d'assistència.
  
Títol IX
  
Procediments de fusió, absorció,
  
dissolució i règim de liquidació
  
Article 55
  
1. El col·legi podrà procedir a l'absorció o fusió amb qualsevol altre col·legi de Decoradors sense que l'àmbit territorial d'aquests dos ultrapasse del territori de la Comunitat Autònoma Valenciana, per acord vàlid adoptat per sengles assemblees generals conforme a la majoria que corresponga, segons els respectius estatuts.
  
2. L'Assemblea General, una vegada coberts tots els serveis necessaris per al bon funcionament del col·legi, decidirà sobre el romanent de béns resultant de l'absorció o fusió.
  
3. La fusió i l'absorció de col·legis de Decoradors de la Comunitat Valenciana conforme als seus respectius estatuts i les normes legals que resulten d'aplicació, haurà d'obtindre l'aprovació per mitjà de decret del Govern Valencià, previ informe del seu Consell Valencià.
  
Article 56
  
L'acord de dissolució requerirà acord de l'Assemblea General, a instància del 25% dels col·legiats, adoptat per majoria del 50% del total dels col·legiats.
  
En allò no previst s'atendrà, en el que siga d'aplicació, a les normes sobre dissolució i liquidació establides per a les societats anònimes, i s'entendrà que quan es fa referència a socis es referix a col·legiats.
  
Disposició transitòria
  
La Junta de Govern podrà preparar, per iniciativa pròpia o a proposta dels col·legiats, una normativa per al desenvolupament de les delegacions territorials.
  
Disposició final
  
El Col·legi Oficial de Decoradors de la Comunitat Valenciana pertanyerà al Consell General dels Col·legis Oficials de Decoradors i Dissenyadors d'Interior d'Espanya, amb tots els seus drets i obligacions.
  
(1) A continuació es transcriuen els articles del Reial Decret citat 902/1977, relatius a les facultats al·ludides en l'article 7 dels presents Estatuts.
  
Article 1
  
Els decoradors tindran les atribucions següents:
  
a) Formular i redactar, amb eficàcia jurídica i plena responsabilitat, projectes de decoració que no afecten elements estructurals resistents, la configuració de l'edificació ni les instal·lacions de servei comú de l'obra principal determinades en el projecte aprovat i objecte de les preceptives llicències administratives.
  
b) Dirigir els treballs de decoració dins dels límits de l'apartat anterior, coordinant tots els elements que intervinguen en aquests i detallant solucions adequades; programar, controlar i certificar-ne l'execució.
  
c) Concebre disseny d'elements d'aplicació de tota decoració.
  
d) Controlar i valorar la qualitat dels materials i elements que intervinguen en dites realitzacions de decoració.
  
e) Realitzar valoracions, peritatges, informes i dictàmens sobre projectes i realitzacions de decoració.
  
Article 2
  
Als efectes dels disposat en l'article primer, apartat a), s'entendrà per projecte de decoració el conjunt de plans i documents en què es detallen la instal·lació o treball a realitzar. Comprendrà almenys una memòria descriptiva, amb especificació tècnica de materials i elements a emprar, un pressupost de realització i els plans d'estat actual, de situació, de planta, d'alçats i de secció necessaris per a la seua eficaç execució.
  
Article 3